Gaan pensioen stilweg pad na Eskom vind? | Netwerk24
Gaan pensioen stilweg pad na Eskom vind?
Deur Izak Smalman, Bailliepark 08 April 2020 05:01
Barnard Beukman se rubriek (04.04) oor die gekonkel van ministers in hierdie tydperk van afsondering en isolasie laat my maag draai.
Regulasies word afgekondig en in die Staatskoerant gepubliseer sonder inspraak en deelname van die betrokke gemeenskappe.
Die Staatsdienspensioenfonds (GEPF) het sy lede in kennis gestel dat sy hoofkantoor en streekkantore gesluit sal wees tot ná afloop van die pandemietyd. Die troosboodskap was dat 'n geringe verhoging aan die einde van April op hulle wag.
Die segsman van staatspensioentrekkers, Adamus Stemmet, het tereg opgemerk dat niemand sal agterkom dat die GEPF se kantoor gesluit gaan wees nie, want die bestuur het nog altyd gelate toegekyk hoe die Openbare Beleggingskorporasie (OBK) die fonds se geldsake na die rommelhoop bestuur.
Dink maar aan beleggings in Steinhoff, VBS Mutual, asook duistere plaasaankope.
Ek ys om te dink watter transaksies die OBK in hierdie tyd van isolasie met ons geld gaan doen.
Gaan die geld nou in die stilte 'n weg vind na instellings soos Eskom of watter instelling ook wat volgens Cosatu se wys-heid met GEPF-geld gered kan word? Dit sal altyd vir my 'n raaisel bly dat 'n vakbond voorstelle en planne kan maak oor hoe geld (behalwe sy eie) aangewend moet word om instellings te red wat juis deur dieselfde vakbond se doen en late ten gronde gegaan het.
As R1 miljoen deur die GEPF aan pres. Cyril Ramaphosa se Solidariteitsfonds geskenk gaan word, sal dit steeds 'n beter belegging wees as enige transaksie deur die OBK namens die Staatsdienspensioenfonds.